[{"text_idx": "#000000", "text": "La 46a konferenco de la Internacia Ligo de Esperantistaj Instruistoj (ILEI) estis unika el pluraj vidpunktoj. G\u0302i okazis en Germanio, kie g\u0302is nun neniam okazis tiu c\u0302iujara c\u0302efevento de la Esperanto-instruistaro, kies konferencoj estas listigitaj ekde 1976. G\u0302i okazis la 12\u201318an de julio en Sieber, urboparto de Herzberg am Harz \u2013 la Esperanto-urbo, kie la evoluinta Esperanto-infrastrukturo ofertis multajn servojn al la partoprenantoj. Ne nur multaj dulingvaj s\u0302ildoj, Esperanto-menukartoj en pluraj kafejoj, restoracioj, aro de esperantlingvaj turismaj kaj informaj bros\u0302uroj estis je helpo al la vizitantoj, sed ili povis ankau\u0306 g\u0302ui la gastamon de la Esperanto-hotelo Zum Pass kaj seng\u0302ene konversacii kun la urbestro Gerhard Walter en la internacia lingvo."}, {"text_idx": "#000001", "text": "Dum la inau\u0306guro de la konferenco okazis ankau\u0306 alia inau\u0306guro: nova ZEO aperis apud la konferencejo Haus des Gastes. Temas pri ponto super la rivero Sieber, kiu ricevis la nomon \u201cPonto de la Espero\u201d, pri kio informas memors\u0302tona tabulo en la germana, pola kaj en Esperanto."}, {"text_idx": "#000003", "text": "Dum la konferenco okazis tri plursesiaj seminarioj. La unuan gvidis Katalin Kova\u0301ts, kiu altnivele traktis metodikajn temojn kaj laborigis la seminarianojn por realigi intensan instrukapabligan trejnadon, kiu donis bonan s\u0302ancon je spertig\u0302o al pluraj gekolegoj, kiuj alikaze ne povintus sekvi tian internacian fakan kursaron."}, {"text_idx": "#000004", "text": "La gvidanto de la dua seminario estis Sabine Trenner, kiu ne nur teorie sed ankau\u0306 per praktikaj rolludoj instruis pri mediaciado, konfliktsolvado kaj ofertis specialig\u0302on pri tiu temo."}, {"text_idx": "#000006", "text": "Parolante pri la ekzamenoj, indas mencii, ke dum la konferenco okazis B2 kaj C1 nivelaj UEA/ITK KER-ekzamenoj, kiujn trapasis dek kandidatoj."}, {"text_idx": "#000007", "text": "La komitato de ILEI, krom la c\u0302iujara kunsido, raportado, diskutado kaj planado devis decidi ankau\u0306 pri la konsisto de la c\u0302efa gvidorgano kaj elekti novan prezidanton unu jaron post la regule okazinta elektado de estraranoj. Pro la demisio de Stefan MacGill en aprilo 2013 provizore ekrolis Zso\u0301fia Ko\u0301ro\u0301dy kiel aganta prezidanto, kaj nova prezidanto farig\u0302is Mireille Grosjean, kiu ricevis preskau\u0306 unuaniman subtenon de la komitato por gvidi la ligon en la sekvaj jaroj. La komitato reelektis sian antau\u0306an vicprezidanton, tiel Zso\u0301fia dau\u0306rigas sian laboron kiel respondeculo pri instrukapabligado, ekzamenoj kaj Esperanto-centroj."}, {"text_idx": "#000009", "text": "La urborigardado en Herzberg kaj la ekskursoj al la regiono, al la belaj kaj famaj urboj Goslar, Go\u0308ttingen kaj Hannover celis konatigon de lokaj historio, kulturo kaj tradicioj. Dum la vizitoj la partoprenantoj ricevis fakan gvidadon, c\u0302ic\u0302eronadon. Aparte ni povas mencii la speciale por la konferencanoj organizitan viziton al la universitata biblioteko en Go\u0308ttingen kaj la promenadon inter la historiaj konstruaj\u0302oj de Goslar, urbo de Unesco-mondkulturheredaj\u0302o."}, {"text_idx": "#000010", "text": "Ankau\u0306 la muzik- kaj dancprogramoj ligig\u0302is al la Harz-regiono, al la montaro; restos en la memoro la folklora vespero de Harzklub Po\u0308hlde kaj la koncerto de la Harz-Musikanten, kiuj ambau\u0306 sukcesis tiom entuziasmigi la publikon, ke el trankvila au\u0306skultado farig\u0302is vigla komuna dancado c\u0302irkau\u0306 la tabloj en la konferencejo. Per belegaj melodioj vigligis la adiau\u0306an rostadvesperon muzikistoj el la loka orkestro Sieberaner Musikanten."}, {"text_idx": "#000011", "text": "La organizantoj de la konferenco estis AGEI, la germana ILEI-sekcio, Interkultura Centro Herzberg (ICH) kaj urbo Herzberg mem, kies urbestro per jenaj vortoj salutis la konferencon:"}, {"text_idx": "#000013", "text": "Paralele kun la konferenco okazis alia c\u0302iujara evento: la g\u0302emelurboj Herzberg kaj Go\u0301ra (Pollando) jam la 8an fojon organizis la kunferiumadon Somera Arbara Lernejo (SALO) por 12\u2013 18-jaraj gelernantoj. Estas g\u0302ojige, ke pluraj el ili jam kelkfoje partoprenis en tiu somera evento kaj lernas Esperanton dum la lernojaro en siaj lernejoj au\u0306 en klubkunvenoj, tiel la lingva nivelo de la gejunuloj ebligis naturan interkomunikadon. Estis granda g\u0302ojo por ili konatig\u0302i kun eksterlandanoj el 25 landoj kaj lerni pri iliaj lingvoj kaj kulturoj."}, {"text_idx": "#000014", "text": "Ni esperas, ke la partoprenantoj de la 46a ILEI-konferenco g\u0302uis c\u0302iun tagon kaj kunportis multajn spertojn kaj belajn travivaj\u0302ojn el Germanio, el Herzberg am Harz \u2013 la Esperanto-urbo."}, {"text_idx": "#000015", "text": "C\u0302i tiu artikolo aperis en la au\u0306gusta-septembra kajero de La Ondo de Esperanto (2013).\nC\u0302e represo bonvolu nepre indiki la fonton paperan (se en presaj\u0302o) au\u0306 retan (se en retejo):\nRete: La Balta Ondo "}]